
DĖL PRAŠYMO ATSAKYTI Į KLAUSIMĄ


Vadovaujantis Seimo statuto 208 straipsnio 13 ir 14 dalimis, prašome Ministrą Pirmininką Gintautą Palucką 2025 m. birželio 30 d. rytiniame Seimo posėdyje atsakyti į klausimą:

kaip paaiškintumėte akivaizdžias viešųjų ir privačių interesų sankirtas tarp Jūsų ir verslininko Darijaus Vilčinsko, įskaitant su juo susijusius verslo, nekilnojamojo turto ir galimus finansinius susitarimus, kurie, kaip rodo tyrimas, kelia ne tik politinės atsakomybės, bet ir nacionalinio saugumo klausimus?
Žurnalistinio tyrimo metu išaiškėjo, kad Jūsų įkurtą įmonę „Sagerta“ dar 2013 metais slapta finansavo su prieštaringos reputacijos verslininku Darijumi Vilčinsku siejama įmonė „Unitrading“, nors tuo metu Jūs pats deklaravote minimalias pajamas ir neturėjote galimybių suteikti šiai įmonei šimtų tūkstančių eurų paskolų. Tuo pačiu laikotarpiu, dirbdamas Vilniaus savivaldybės administracijos direktoriumi, Jūs dalyvavote svarstant viešojo intereso sandorius, tiesiogiai palankius tam pačiam verslininkui – dėl Profsąjungų rūmų perėmimo, o taip pat iš jo įmonės įsigijote 226 tūkst. eurų vertės butą prestižinėje Vilniaus vietoje, tačiau šio fakto 2015 metų deklaracijoje nenurodėte. Galiausiai, kaip rodo tyrimas, tiek Vilčinsko verslai, tiek Jūsų verslo rėmėjai yra susiję su kontora „Lewben“, patekusia į VSD akiratį dėl ryšių su asmenimis iš priešiškų režimų, įskaitant Aliaksandrui Lukašenkai artimus oligarchus. Jūsų verslo finansuotojas „Unitrading“ registruotas tuo pačiu adresu, kaip ir viena iš Aleksino – sankcionuoto Baltarusijos oligarcho – įmonių.

